## L’IVC posa a la venda els abonaments del Teatre Principal i Auditori de Castelló del primer trimestre de 2025

*** José Sacristán, Lolita amb ‘Poncia’, ‘Los guapos’ de David Trueba o l’última producció pròpia de l’IVC, ‘La Mancha’, entre les obres del Principal
* L’Auditori de Castelló incorpora sarsuela i recital líric en l’abonament d’hivern que presenta l’Orquestra de la Comunitat Valenciana, Camerata Salzburg o el pianista Andrey Yaroshinsky**

La Conselleria d’Educació, Cultura, Universitats i Ocupació, a través de l’Institut Valencià de Cultura, posa a la venda els abonaments culturals d’hivern del Teatre Principal i Auditori de Castelló. Els abonaments del primer trimestre de 2025 permeten gaudir, a preus reduïts, d’una programació diversa i dirigida a tots els públics.

D’una banda, el Teatre Principal de Castelló oferix en els abonaments culturals d’hivern una completa programació composta per huit espectacles de diversos estils en els quals destaquen grans noms de l’escena teatral.

El trimestre s’inicia el diumenge 19 de gener amb l’última producció pròpia de l’Institut Valencià de Cultura: ‘La Mancha’, de Sergio Serrano. L’obra és una tragicomèdia que va escriure l’autor en el Laboratori de Dramatúrgia Josep Lluís Sirera, de l’IVC, amb el lema ‘La realitat i el desig’. El text, i el seu relat, juga amb estos dos conceptes a partir de la història d’una família que descobrix una taca en la paret de la seua cuina.

La programació continua el 26 de gener amb ‘Farra’, l’espectacle de teatre, música i circ de Lucas Escubedo i la Companyia Nacional de Teatre Clàssic. L’espectacle està dirigit a tots els públics i convertirà l’escenari del Principal en una celebració amb tocs de carnestoltes.

El Teatre Principal de Castelló començarà el mes de febrer amb la representació de ‘Los guapos’ de David Trueba. L’obra, producció del Centre Dramàtic Nacional i Bitò, ens convida a reflexionar sobre el destí o l’atzar en la vida de les persones.

A continuació, el 15 de febrer, l’actor i dramaturg Jerónimo Cornelles, junt amb el reconegut director valencià Rafael Calatayud, arriben fins al Teatre Principal de Castelló amb ‘Cinc minuts’.

El mes de febrer es tanca amb José Sacristán encapçalant el repartiment de ‘La colección’, també junt amb la reconeguda actriu Ana Marzoa. L’obra, amb text i direcció del prestigiós dramaturg Juan Mayorga, és una història sobre el matrimoni, el pas del temps i sobre la misteriosa relació entre les persones i els objectes.

La cantant i actriu Lolita xafarà l’escenari del Principal el dissabte 1 de març per a interpretar ‘Poncia’. L’artista ha aconseguit molt bones crítiques pel seu treball al capdavant d’esta obra de Luis Luque ideada a partir de ‘La Casa de Bernarda Alba’, de Federico García Lorca.

El característic suspens d’Agatha Christie arriba fins al Principal de Castelló, el 9 de març, amb ‘Testigo de cargo’. Fernando Guillén Cuervo encapçala el repartiment d’una obra en la qual no falta un terrible crim que cal resoldre.

La programació d’abonament del primer trimestre de 2025 finalitzarà, el 15 de març, amb ‘Tots ocells’ de Wajdi Mouawad. El director de teatre canadenc i d’origen libanés ens acosta este drama amb tints d’unió entre el poble hebreu i àrab.

L’abonament general del Teatre Principal de Castelló inclou huit espectacles, en el trimestre de gener, febrer i març de 2025, amb preus que van des dels 30 fins als 100 euros segons la butaca triada. També hi ha un abonament reduït, amb quatre espectacles, a un preu de 50 euros.

La renovació d’abonaments començarà el dimarts 17 de desembre i el període de canvis, a partir del dijous 26 de desembre. Les persones que vullguen abonar-se per primera vegada podran fer-ho des del diumenge 29 de desembre. Les entrades soltes estaran disponibles des de l’11 de gener. Tant els abonaments com les entrades soltes es poden adquirir en taquilla o en la web [ivc.gva.es](https://ivc.gva.es/val/ivc-val).

**L’Auditori de Castelló amplia l’oferta a la sarsuela i el recital líric**

L’Auditori de Castelló amplia l’oferta musical i inclou la sarsuela i el recital líric en la programació d’abonament del primer trimestre de 2025.

L’any comença en l’Auditori de Castelló, el 3 de gener, amb el tradicional concert de la Jove Orquestra de la Generalitat Valenciana i un programa format per peces de Debussy, Ravel i Berlioz.

El gènere de la sarsuela serà el protagonista l’11 de gener amb un recorregut pel repertori més representatiu del gènere líric amb les veus de la soprano Silvia Vázquez; la *mezzosoprano* Beatriz Lanza; el tenor David Ferri, i el baríton Fran García, acompanyats, al teclat, pel mestre Juan Carlos Cornelles. Tancarà el mes de gener, el dia 25, l’Orquestra Simfònica de Castelló, davall la direcció de Pablo Marqués, amb peces de Txaikovski i Xostakòvitx.

Els austríacs de Camerata Salzburg arriben el 4 de febrer fins a l’Auditori amb un programa compost principalment per obres de Mozart. Per la seua banda, Gustavo Gimeno es posa al capdavant de l’Orquestra de la Comunitat Valenciana, el 8 de febrer, per a dirigir un concert compost per dos grans obres: ‘Mort i transfiguració’, de Richard Strauss, i ‘L’anell sense paraules’ de Richard Wagner.

La programació d’abonament de l’Auditori de Castelló continua el mes de febrer amb el grup valencià de música antiga Harmonia del Parnàs. L’agrupació presentarà, el 28 de febrer, ‘¡Quiéreme, picarita!’, un repertori basat en òpera i sarsuela del segle XVIII.

El 8 de març l’Auditori de Castelló acull el recital líric ‘De Verdi al Verismo’. El concert, que comptarà amb les veus de la soprano Amparo Navarro i del baríton Javier Franco, i com a pianista Francisco Hervás, realitzarà un recorregut per les obres més representatives de Verdi.

Tanca la programació d’abonament del primer trimestre de 2025, el 14 de març, amb el concert del reconegut pianista Andrey Yaroshinsky. El músic ucraïnés oferirà un programa compost per Chopin, Rakhmàninov o Franz Liszt.

La renovació d’abonaments de l’Auditori de Castelló s’inicia el 17 de desembre amb preus des dels 30 euros fins als 115 euros. Els nous abonats ho podran fer des del 26 de desembre. Les entrades soltes es posaran a la venda des de l’11 de gener. Més informació en taquilles i en la web de l’IVC.

Fecha: 13/12/2024